Kai Mykkänen

Kai Aslak Mykkänen (s. 31. heinäkuuta 1979 Espoo) on suomalainen poliitikko ja Espoon kaupunginjohtaja vuodesta 2025 alkaen. Hänet valittiin valtuuston kokouksessa 21. lokakuuta 2024 Jukka Mäkelän seuraajaksi ja hän astui virkaan helmikuun 2025 alussa.
Mykkänen on suorittanut valtiotieteen maisterin tutkinnon Helsingin yliopistossa vuonna 2006. Hän toimi kokoomuksen kansanedustajana kolmen kauden ajan vuosina 2015–2025. Aikaisemmin Mykkänen on toiminut Sipilän hallituksen ulkomaankauppa- ja kehitysministerinä (2016–2018) ja sisäministerinä (2018–2019) sekä Orpon hallituksen ympäristö- ja ilmastoministerinä (2023–2025). Hän toimi Espoon kaupunginvaltuutettuna vuosina 2001–2008 ja uudelleen vuosina 2017–2025. 
Mykkänen on profiloitunut kokoomuksen Venäjä-tuntijana sekä ympäristöasioita harrastavana sinivihreänä poliitikkona. Häntä pidettiin 2020-luvun vaihteessa yhtenä varteenotettavista kokoomuksen puheenjohtajaehdokkaista Petteri Orpon jälkeen.
Varhainen elämä ja koulutus.
Mykkänen kasvoi Espoon Tapiolassa. Hän kävi Tapiolan lukion ja opiskeli pitkänä kielenä venäjää. Hän kirjoitti ylioppilaaksi vuonna 1998. Mykkänen on sotilasarvoltaan yliluutnantti. Mykkäsen isä on entinen Yleisradion ohjelmajohtaja ja entinen kansanedustaja Jouni Mykkänen ja äiti venäjän kielen tulkkina Suomen Moskovan-suurlähetystössä ja Yleisradiossa uransa tehnyt Maria Mykkänen (o.s. Sokolow). Kai Mykkäsen äidinpuoleisen isoäidin lapsuudenperhe pakeni vallankumousta Pietarista Suomeen.
Mykkänen opiskeli taloustiedettä ja valmistui valtiotieteiden maisteriksi Helsingin yliopistosta vuonna 2006. Tämän jälkeen hän työskenteli Venäjällä Pietarissa Sampo Pankin palveluksessa vuosina 2006–2008. Hän on myös työskennellyt Finlandin seniorikonsulttina vuosina 2008–2009 ja Suomen suurimpien yritysten muodostaman yhteenliittymän East Officen ekonomistina vuosina 2009–2011. Vuosina 2013–2015 Mykkänen toimi Elinkeinoelämän keskusliiton (EK) johtoryhmän jäsenenä sekä johtajana vastuualueenaan keskeiset vaikuttamishankkeet ja uudistuminen.
Poliittinen ura.
Poliittisen uran alku ja ensimmäiset tehtävät.
Nuorena Mykkänen kampanjoi ympäristön puolesta ja johti Espoon nuorten ympäristönsuojelijoiden yhdistystä. Hän toimi Espoon nuorisovaltuuston puheenjohtajana vuosina 1997–1999, Suomen Lukiolaisten Liiton puheenjohtajana vuonna 1999 ja Kokoomusnuorten puheenjohtajana vuosina 2000–2001. 
Mykkänen oli Espoon kaupunginvaltuuston jäsen vuosina 2001–2008, joista kaupunginhallituksessa vuosina 2005–2006. Hän työskenteli europarlamentaarikko Alexander Stubbin avustajana vuosina 2004–2006 sekä elinkeinoministeri Jyri Häkämiehen erityisavustajana vuosina 2011–2013. 
Ulkomaankauppaministerinä 2016–2018.
Eduskuntaan Mykkänen valittiin ensimmäisen kerran vuoden 2015 vaaleissa Uudenmaan vaalipiiristä. Samana keväänä hän toimi kokoomuksen pääneuvottelijana Sipilän hallituksen hallitusneuvotteluiden energia- ja ympäristöasioiden työryhmässä.
Mykkänen nousi ulkomaankauppa -ja kehitysministeriksi Sipilän hallitukseen Lenita Toivakan tilalle kesäkuussa 2016. 
Vuoden 2017 kuntavaaleissa Mykkänen valittiin uudelleen Espoon kaupunginvaltuustoon, suurimmalla henkilökohtaisella äänimäärällä.
Sisäministerinä 2018–2019.
Mykkäsestä tuli sisäministeri helmikuussa 2018.
Eduskuntaryhmän puheenjohtajana 2019–2023.
Eduskuntavaaleissa 2019 Mykkänen sai 14 226 ääntä Uudenmaan vaalipiirissä ja tuli valituksi. Hänet valittiin kesäkuussa 2019 kokoomuksen eduskuntaryhmän puheenjohtajaksi.
Mykkänen ei haastanut Kokoomuksen nykyistä puheenjohtajaa Petteri Orpoa vuoden 2020 puoluekokouksessa.
Ympäristö- ja ilmastoministerinä 2023–2025.
Vuoden 2023 eduskuntavaaleissa Mykkänen valittiin eduskuntaan kolmannelle kaudelle 15 072 äänellä. Hän toimi Orpon hallituksen hallitusneuvotteluissa energia-asioita käsitelleen "Puhtaan energian Suomi" -työryhmän puheenjohtajana. 20. kesäkuuta 2023 Mykkänen aloitti Orpon hallituksen ympäristö- ja ilmastoministerinä.
Näkemykset.
Arvot.
Mykkänen sijoittuu vaalikonevastausten perusteella keskusta-oikeistoon. "Ylen" vaalikoneessa Mykkänen ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Mykkänen on kallellaan liberaalivihreyteen (GAL).
HS:n vaalikoneeseen Mykkäsen antamissa näkemyksissä korostuu voimakkaimmin oikeistolaiset mielipiteet. HS:n vaalikoneen perusteella Mykkänen sijoittuu eduskuntaryhmänsä liberaalivihreään siipeen kaudella 2023–2027.
Teemat.
Mykkänen on profiloitunut politiikassa talous-, ympäristö- ja energia-kysymyksissä sekä Venäjä-politiikassa. Mykkänen on kertonut pyrkineensä muun muassa liikenteen ja energiatuotannon haittaverojen korottamiseen. Hän on kannattanut hiilivoimasta luopumista. Huhtikuussa 2022 Mykkänen vaati Suomea irtautumaan välittömästi venäläisestä sähköstä, maakaasusta ja öljystä.
Vuonna 2018 Mykkänen ilmaisi, että Suomen pitää ryhtyä entistä tehokkaammin houkuttelemaan ulkomailta työntekijöitä. Sisäministerinä Mykkänen kannatti kielteisen turvapaikkapäätöksen saaneiden henkilöiden siirtämistä pois Suomesta. Mykkänen kehotti vuoden 2021 lopussa hallitusta harkitsemaan aidan rakentamista Suomen itärajalle. 
Maaliskuussa 2023 Mykkänen ehdotti, että hallitus siirtäisi valtion sijoitusyhtiön Solidiumin omistamat osakkeet suomalaisille korkeakouluille.
Yksityiselämä.
Mykkänen on naimisissa eläinlääkäri Anna Mykkäsen kanssa, ja parilla on kaksi lasta.